SIR আতঙ্কে ফের মৃত্যু পূর্ব মেদিনীপুরে, কাঁথিতে প্রাণ গেল প্রাক্তন পঞ্চায়েত সদস্যার

পূর্ব মেদিনীপুর: রাজ্যের বিভিন্ন প্রান্তে এসআইআর ফর্ম নিয়ে আতঙ্কের মাঝেই আবার মৃত্যু পূর্ব মেদিনীপুরে (Purba Medinipur)। এই নিয়ে জেলায় তৃতীয় মৃত্যু বলে স্থানীয় সূত্রের দাবি। সোমবার রাতে কাঁথি থানার দেশপ্রাণ ব্লকের পূর্ব আমতলিয়া গ্রামে হৃদরোগে মৃত্যু হল সুষমা রানী মণ্ডলের (৫০)।

স্থানীয়দের অভিযোগ, এসআইআর-এর ফর্ম আসার পর তাঁর নামের সঙ্গে জুড়ে দেওয়া কিউআর কোড মিলছিল না। কোন তথ্য কোথায় ভুল হয়েছে তা নিয়ে কয়েকদিন ধরেই প্রশাসনিক দফতরে দৌড়ঝাঁপ করেন তিনি।

আরও পড়ুন: আমার সঙ্গে খেলতে যাস না! বিজেপিকে হুঙ্কার মুখ্যমন্ত্রীর

গ্রামবাসীদের বক্তব্য, একের পর এক যাচাই, সংশোধন এবং ফর্ম বাতিল হয়ে যাওয়ার আশঙ্কায় গভীর মানসিক চাপে ভুগছিলেন সুষমা রানী। অভিযোগ, বিগত কয়েকদিন ধরেই তিনি উদ্বেগে ভেঙে পড়েছিলেন এবং সারাদিনই ভয় ও উৎকণ্ঠার মধ্যে কাটছিল তাঁর।

পরিবারের দাবি, সোমবার রাতে আচমকা অসুস্থ হয়ে পড়েন তিনি। প্রবল বুকে ব্যথা শুরু হলে দ্রুত স্থানীয় চিকিৎসকের কাছে নিয়ে যাওয়া হলেও শেষরক্ষা হয়নি। চিকিৎসকেরা জানান, তীব্র হৃদরোগে আক্রান্ত হয়ে মৃত্যু হয়েছে সুষমা মণ্ডলের।

ঘটনার পর থেকেই এলাকায় গভীর শোকের ছায়া নেমে এসেছে। স্থানীয়রা জানান, সুষমা রানী মণ্ডল সমাজসেবামূলক কাজে সক্রিয় ছিলেন এবং দু’বার গ্রাম পঞ্চায়েত সদস্য হিসেবে দায়িত্ব পালন করেছেন। সামাজিকভাবে জনপ্রিয় এই নেত্রীর হঠাৎ মৃত্যুতে গোটা গ্রামে নেমেছে শোকের ছায়া।

গ্রামের বাসিন্দাদের অভিযোগ, এসআইআর সংক্রান্ত চাপে সাধারণ মানুষ মানসিকভাবে বিপর্যস্ত হয়ে পড়ছেন। প্রশাসনিক স্তরে ফর্ম সংশোধনে পরিষ্কার নির্দেশ ও সহায়তার অভাবেই আতঙ্ক বাড়ছে বলে দাবি তাদের।ঘটনার তদন্তে নেমেছে কাঁথি থানার পুলিশ। প্রশাসনের তরফে এখনও কোনও সরকারি প্রতিক্রিয়া মেলেনি।